Széchenyi István Egyetem TVSZ 2016 (2016. 09.27.) Szakdolgozat, záróvizsga – kivonat

A DIPLOMAMUNKA

74.§

(1) A hallgatónak az **alapképzési szakon** **szakdolgozatot**, az egységes osztatlan és a mesterképzési szakon diplomamunkát (a továbbiakban röviden és egységesen: diplomamunka) kell készítenie.

(2) A **diplomamunka-feladatokat**, a *szakvezető* **koordinálása** mellett, az oktatásban érintett tanszékek **a szorgalmi időszak utolsó előtti hetében hirdetik meg *(2016. november 28.)***. A meghirdetéssel egyidejűleg közzé kell tenni, hogy az adott témák közül választottra elkészített diplomamunkát leghamarabb melyik tanév melyik félévének ZV-időszakában lehet megvédeni.

(3) A hallgatónak lehetősége van **egyénileg javasolt diplomamunka-feladat** kidolgozására. Az ilyen diplomamunka-feladatot a szakvezető javaslatára kell tanszékhez rendelni. Egyebekben a (2) bekezdés szerinti szabályokat kell követni.

(4) A diplomamunka-feladat kiírása és engedélyezése során szem előtt kell tartani, hogy az a képzés tanterve alapján megszerzett ismeretek birtokában, konzulensek irányításával, a szak tantervének megfelelően egy vagy két szorgalmi időszak alatt elkészíthető legyen és bizonyítsa, hogy a jelölt kellő jártasságot szerzett a tanult ismeretanyag tudományos elméleti feldolgozásában és/vagy gyakorlati alkalmazásában.

(5) A tanszékek **diplomamunka-feladatainak kiírását** *a szakvezetők koordinálják*. [használandó nyomtatvány: AHJK Kari Záróvizsga Szabályzat 1/a melléklet]

(6) A diplomamunka elkészítéséhez kapcsolódó **kurzus kiírásáról és a konzulensek hozzárendeléséről** a *tanszékvezető* gondoskodik. Az ilyen **kurzust a vizsgaidőszakot követő félév bejelentkezési időszakának kezdetéig kell kiírni** ***(2017. január 26.)*** és egyidejűleg a **követelményeket is közzé kell tenni**.

75.§

(1) **Diplomamunka-feladatot az a hallgató kaphat**, aki a tantervi előírásoknak megfelelően a záróvizsgára bocsátáshoz szükséges kreditpontokat és egyéb követelményeket a diplomamunka-feladat készítésének féléveiben várhatóan teljesíti (**minden még teljesítendő tantárgyat felvesz**).

(2) A hallgatónak diplomamunka-feladatot kell választania a kari/intézeti ZV szabályzatban meghatározott módon. **A választásra vonatkozó határidő**t a kari/intézeti ZV szabályzat határozza meg, de **nem lehet később, mint a ZV félévét megelőző** (két féléves diplomamunka-készítés esetén a megelőző második félév) **tantárgyválasztási időszakának kezdete *(2017. január 30.)***.

(3) A diplomamunka készítéséhez belső és lehetőség szerint külső konzulenst kell kijelölni. A **konzulensek személyét** a *tanszék vezetője* határozza meg. Belső konzulens az Egyetem egyetemi, ill. MSc (kivételes esetben főiskolai, ill. BSc) végzettséggel rendelkező oktatója, kutatója, óraadó oktatója, vagy más közalkalmazottja lehet. A konzulens a diplomamunka-feladat szerinti magas szintű szakmai ismeretekkel rendelkezzen.

(4) A hallgató a tantárgyválasztási időszak végéig **jelentkezik** a HIR-ben **a belső konzulens diplomamunka kurzusára**. ***(2017. február 4.)***

76.§

(1) A diplomamunka-készítés megkezdésének féléve szorgalmi időszaka harmadik hetének végéig(2017. február 24.), **a Kari Záróvizsga Szabályzat szerint a tantárgyfelvétel kezdetéig *(2017. január 30.)* a** kari/intézeti ZV szabályzatban meghatározott *felelős*, az ugyanott meghatározott módon, **közzé teszi a Diplomamunkakészítési útmutatót, mely tartalmazza a diplomamunka készítésével kapcsolatos összes információt**, ideértve a **formai** követelményeket, a leadási **határidő**t, a konzultációkra vonatkozó **követelmények**et és a konzultációs tevékenység **dokumentálás**ának módját (irányadó a 7. sz. melléklet), stb.

(2) A diplomamunka **leadási határidejét** úgy kell meghatározni, hogy az a vizsgaidőszak második hetének végénél később nem lehet(2017.május 26.) **A Kari Záróvizsga Szabályzat szerint: 4 § 4 bekezdés): a vizsgaidőszak első hete) péntek, 12.00.** (***2017.május 19.***) A februárban induló mesterképzésre jelentkezettek esetén a tanulmányi időszak 12. hete, péntek 12.00. (**-------------**)

(3) A diplomamunka-feladat választásával kapcsolatos határidő elmulasztása esetén 52.§ (2) bek. szerinti szabályokat kell értelemszerűen alkalmazni.

(4) A választott diplomamunka-feladat hallgató által kezdeményezett megváltoztatása esetén a ZV-ra leghamarabb a módosítást követő félév ZV időszakában kerülhet sor.

77.§

(1) **A hallgató kötelessége**, hogy a diplomamunka-feladat kidolgozása során a) **a konzulensekkel egyeztessen** a konzultációk időpontjáról, b) a konzultációkon történő részvételét **a konzultációs lapon igazoltassa.**

(2) **A diplomamunka akkor adható be, ha konzulensek ezt a konzultációs lapon igazolják.**

(3) A Diplomamunkakészítési útmutató (76.§ (1) bek.) szerint elkészített diplomamunka kinyomtatott példányait időpontban kell leadni. A diplomamunkát elektronikus formában az Egyetem honlapján a karon, illetve tanszéken megadott időpontig a hallgató szintén köteles beadni. Az elektronikus példánynak meg kell egyeznie nyomtatott példánnyal.

(4) A leadási határidő elmulasztása esetén a hallgató csak a következő félév ZV-időszakában tehet ZV-t.

(5) A *belső konzulens* a HIR-ben, a **szorgalmi időszak végéig *(2017. május 13.)* igazolja a diplomamunka elkészítéséhez kapcsolódó kurzus követelményeinek teljesítését**.

(6) A diplomamunka leadását követően a hallgató**, a vizsgaidőszak második hetének végéig *(2017. május 15. – május 26.)* a 8. sz. melléklet szerinti ZV-jelentkezési lapot kitölti és leadja a TO-n/FK**-ban. Ezzel egyidejűleg a **Neptunban is** jelentkezik. (A februárban induló mesterképzésre jelentkezettek esetén (***-----------------------------------***)

A ZV-jelentkezés akkor tekinthető elfogadottnak, ha a belső konzulens az (5) bek. szerinti feladatát teljesítette.

(7) Amennyiben a záróvizsgára jelentkezés időpontjában a hallgató a HIR-ben rögzített adatok szerint nem rendelkezik az oklevél kiadásához szükséges nyelvvizsga bizonyítvánnyal/bizonyítványokkal, számára TO/FK határozatot bocsát ki erről a tényről. A határozat ellen a hallgató jelen TVSZ szabályai szerint jogorvoslattal élhet.

(8) **A diplomamunka minden példányába bele kell kötni az azt készítő hallgató 18. melléklet szerinti, aláírt nyilatkozatát!**

78/.§

(1) Az elkészült diplomamunkát az arra felkért bíráló értékeli.

(2) **Bíráló** **az Egyetemmel közalkalmazotti jogviszonyban nem álló egyetemi vagy MSc, (kivételes esetben főiskolai vagy BSc) végzettséggel rendelkező, a diplomamunka-feladat szerinti magas szintű szakmai ismeretekkel bíró szakember lehet.** Különlegesen indokolt esetben, a dékán egyetértésével, bíráló lehet az Egyetem olyan oktatója is, aki nem az érintett tanszéken dolgozik, nem vett részt a diplomamunka kiírásában és/vagy konzultálásában, és a pártatlan szakmai bírálat tőle elvárható.

(3) A **bírálót** a diplomamunka-feladat szerint illetékes *tanszék vezetője* kéri fel **írásban, legkésőbb a diplomamunka beadásának határidejéig *(2017. május 19)***

(4) A *tanszék vezetője* **a diplomamunkát a beadást követő egy héten belül elküldi a bírálónak**. A diplomamunkához mellékelni kell a Diplomamunka értékelő lapot (9. sz. melléklet [Kari Záróvizsga Szabályzat szerinti 2/a melléklet]) és jelezni kell a bírálat elkészítésére adott határidőt.

(5) **A bírálatra vonatkozó határidő**t a tanszék vezetőjének úgy kell megállapítania, hogy a Diplomamunka értékelő lap és diplomamunka legkésőbb a vizsgaidőszak utolsó napjáig(2017. június 17.), **a Kari Záróvizsga Szabályzat szerint a záróvizsga időszak kedzete előtti héten hétfő 12 óráig *(2017. június 12.)* a tanszékre visszaérkezzen**.

78/A. §

(1) A diplomamunkák elektronikus példányát az Egyetemi Könyvtár őrzi meg. Kivételt képeznek a titkosított diplomamunkák, melyeket az illetékes tanszékek kötelesek mindaddig őrizni, amíg a titkosítási idő le nem telik.

(2) A diplomamunka titkosítása személyes adat, minősített adat illetve üzleti titok védelme érdekében kérhető. A diplomamunka titkosítását az a gazdasági társaság/intézmény kezdeményezheti, mely a diplomamunka elkészítéséhez olyan adatokat/információkat biztosított, ill. a diplomamunka eredményeként olyan adatokhoz, információkhoz jutott, melyek az üzleti/hivatali érdekei védelmében azt indokolják.

(3) Az (1) bekezdésben előírt őrzési idő letelte után a diplomamunka kinyomtatott példányait átvételi elismervény ellenében az Egyetemi Könyvtár arra kijelölt munkatársának adja át. A továbbiakban a megőrzés és az érdeklődők számára a betekintés lehetőségének biztosítása az Egyetemi Könyvtár feladata. [Titkosított diplomamunkák kezelését a Kari Záróvizsga Szabályzat 7.§-a tartalmazza]

ZÁRÓVIZSGA

79.§

(1) A hallgató a képzés lezárásaként a képzési és kimeneti követelményekben meghatározottaknak megfelelően ZV-t köteles tenni. A ZV a képzési és kimeneti követelményeknek megfelelő ismeretek megszerzésének és az azok alkalmazására való képesség ellenőrzését szolgálja.

(3) A **ZV követelményeit**, a számon kérendő **témakörök**et, a kapcsolódó **szabályokat és információkat** a kari/intézeti ZV szabályzatban kell rögzíteni és az információkat legkésőbb a **szorgalmi időszak harmadik hetének végéig *(2017. február 24.)* közzé kell tenni a kar/intézet honlapján**.

(4) A ZV évente a Rektor által meghatározott tanévi időbeosztásban kijelölt két ZV-időszakban tehető.

(5) A záróvizsgára jelentkezett hallgatónak a tanévi időbeosztásban külön a záróvizsgázók számára meghatározott időpontig kell teljesítenie utolsó féléves vizsgáit.

(6) A ZV a végbizonyítvány megszerzését követő ZV-időszakban a hallgatói jogviszony keretében majd a hallgatói jogviszony megszűnése után külön kérelemre tehető le. A **2012. szeptember 1. előtt** az Egyetemen megszerzett végbizonyítvány alapján a záróvizsga időkorlát nélkül tehető le. A 2012. szeptember 1. után az Egyetemen megszerzett végbizonyítvány alapján, a végbizonyítvány kiállításától számított ötödik év eltelte után záróvizsgát tenni nem lehet.

(7) A hallgatói jogviszony megszűnését követően diplomamunka készítése, ZV letétele csak a TJSZ-ben meghatározott díj befizetésének igazolása után lehetséges.

80.§

(1) A **ZV-ra bocsátás feltétele** az Egyetemen megszerzett végbizonyítvány, a diplomamunka beadása, a leckekönyv lezárása és a fizetési kötelezettségek teljesítése.

(2) **A ZV része**: a) **a diplomamunka megvédése**, b) **komplex vagy tantárgyakra lebontott ún. tantárgyi záróvizsga**.

(3) A védés alkalmával meg kell győződni arról, hogy a hallgató a diplomamunkát maga készítette-e. A hallgatóval ismertetni kell a bírálatot, hozzá kérdéseket lehet intézni vagy módot kell adni arra, hogy a kérdésekre és a bírálatra válaszoljon.

(4) A tantárgyi/komplex tantárgyi záróvizsga lehet írásbeli és/vagy szóbeli és/vagy gyakorlati a tantervben meghatározottak szerint. Tantárgyi szóbeli vizsga alkalmával a vizsgázónak legalább 10 perc felkészülési időt kell biztosítani tantárgyanként. Komplex szóbeli vizsga esetén a minimális felkészülési idő 20 perc.

(5) A (2) bekezdésben meghatározottak teljesítéséhez tartozó időpontokat, helyszíneket, **a hallgatók beosztását** a diplomamunka szerint illetékes *tanszék vezetője* határozza meg, **legkésőbb ZVidőszak kezdete előtti 10. napig *(2017.június 11.)****.* A **beosztásról** a *tanszék vezetője* írásban **értesíti** az érintett **hallgatókat**.

(6) A ZV-időpontokat úgy kell kitűzni, hogy a hallgatók számára a szükséges felkészülési idő rendelkezésre álljon és adott esetben a hallgató kezdeményezhesse a beosztás módosítását.

(7) A ZV-ra jelentkezőket **legfeljebb 12 fős csoportokba** kell beosztani.

(8) A ZV lebonyolításához szükséges **technikai körülmények biztosításáról** a *tanszék vezetője* gondoskodik.

81.§

(1) A **ZV-bizottsági tag** az Egyetem egyetemi ill. főiskolai tanárai és docensei – kivételesen egyetemi adjunktusai –, továbbá az adott szakterület elismert külső, egyetemi végzettségű szakemberei lehetnek. Az alapképzési és főiskolai szintű ZV esetén a ZV-bizottságban - különösen indokolt esetben - főiskolai végzettségű szakemberek is részt vehetnek. A ZV-bizottság tagja lehet a jelölt diplomamunka konzulense és bírálója is.

(2) A ZV-bizottságok elnökét és tagjait a szakot gondozó kar/intézet dékánja/igazgatója kéri fel.

(3) A konkrét ZV-ákat lebonyolító eljáró **ZV-bizottságot** az illetékes *tanszék vezetője* **állítja össze**. A tanszékvezető **határozza meg az elnök személyét**. **Az eljáró ZV-bizottság legalább egy tagja ne álljon foglalkoztatási jogviszonyban az Egyetemmel.**

(4) A ZV-bizottság munkáját jegyző segíti, illetve vizsgáztató (kérdező tanár) segítheti. E minőségükben nem tagjai a ZV-bizottságnak.

(5) A jegyző feladata, hogy a TO/FK vezetőjétől átvett útmutató alapján a ZV adminisztrációját lebonyolítsa, és a ZV jegyzőkönyvét vezesse..

(6) A hallgató felkészültségét a ZV-bizottság tagjai értékelik, majd a hallgató távollétében – vita esetén egyszerű szótöbbségű szavazással – megállapítják az osztályzatot. Szavazategyenlőség esetén az elnök szavazata dönt.

(7) A ZV-ról jegyzőkönyvet kell vezetni.

(8) A ZV-ák tapasztalatairól **a ZV-bizottságok elnökei az** *illetékes igazgató* **útján tájékoztatják a dékánt** ill. rektort.

82.§

(1) A diplomamunkát a ZV-bizottság a bíráló véleményének ismeretében és a hallgató védése alapján ötfokozatú osztályzattal értékeli. Ugyancsak ötfokozatú osztályzattal kell értékelni a tantárgyi/komplex tantárgyi záróvizsgá(ko)n nyújtott teljesítményt.

(2) Az (1) bekezdésben említett érdemjegyek megállapítása szavazással történik. Szavazategyenlőség esetén az elnök szavazata dönt.

(3) A diplomamunka védése időben elválhat a tantárgyi/komplex záróvizsgától. Ez esetben az értékelésre, a bizottság felkérésére és összetételére a ZV-bizottságokra vonatkozó szabályok az irányadók, azzal az eltéréssel, **hogy a tantárgyi/komplex záróvizsgán külső tag kijelölésétől el lehet tekinteni.** [A Kari Záróvizsga Szabályzat 6.§ (5) A védés és a tantárgyi/komplex záróvizsga ugyanazon bizottság előtt történik.] A védés és a tantárgyi/komplex záróvizsga sorrendjére és az ezek közti függőségekre vonatkozó szabályokat a kari/intézeti ZV szabályzatban kell rögzíteni, legkésőbb a szorgalmi időszak harmadik hetének végéig **(2017. február 24.).**

(4) Ha a diplomamunka védése és a tantárgyi/komplex tantárgyi záróvizsga egy időben zajlik akkor a ZVbizottság hirdeti ki a ZV eredményét. Ha a diplomamunka védése időben elválik a tantárgyi/komplex tantárgyi záróvizsgá(k)tól, akkor mind a védés mind az egyes tantárgyi/komplex tantárgyi vizsgák eredményét az azt lebonyolító bizottság, a ZV eredményét és/vagy az oklevél minősítését az időben utoljára összeülő bizottság hirdeti ki.

(5) A ZV eredményének kiszámítására vonatkozó szabályokat jelen TVSZ 10. sz. melléklete tartalmazza.

83.§

(1) Sikertelen a ZV, ha akár a diplomamunka, ha akár annak védése, akár bármely tantárgyi/komplex tantárgyi záróvizsga sikertelen.

(2) A sikertelen ZV csak valamely későbbi ZV-időszakban javítható. Sikeres ZV esetén az érdemjegy nem javítható.

(4) Amennyiben a diplomamunka sikertelen, az eljáró ZV-bizottság dönt arról, hogy a diplomamunka javítása átdolgozással lehetséges vagy új diplomamunkát kell készíteni.

(5) A sikertelen ZV legfeljebb két alkalommal ismételhető. Ezt követően új diplomamunka készítésével együtt az egész eljárást meg kell ismételni.

(6) Sikertelen ZV, ill. a ZV-ról történő távolmaradás esetén ugyanazon diplomamunka legkésőbb az első beadástól egymást követően számított hatodik ZV időszakban használható fel a ZV során.

(7) A ZV a végbizonyítvány kiállításától számított két éven belül bármely tanév ZV időszakában változatlan feltételek mellet letehető, Az itt megjelölt időszak után az illetékes TAB határoz azokról a feltételekről, melyek teljesítése esetén a ZV letehető

AZ OKLEVÉL

84.§

(1) Az Egyetem az alap-, a mester és az egységes osztatlan képzésben a hallgató részére oklevelet ad ki, amennyiben a hallgató a) sikeres ZV-át tett, valamint b) a képzési és kimeneti követelményben a ZV-ára bocsátás előfeltételeként előírt államilag elismert vagy azzal egyenértékű nyelvvizsgát a Szenátus által elfogadott, és az adott szak tantervében rögzített nyelvek bármelyikéből teljesítette és a nyelvvizsga bizonyítványt a TO-n/FK-ban bemutatta (11. sz. melléklet).